ປະທານປະເທດຕ້ອນຮັບບັນດາທູຕານຸທູດເຂົ້າອວຍພອນວັນຊາດທີ 2 ທັນວາ
ວັນທີ 1 ທັນວານີ້, ທີ່ທຳນຽບປະທານປະເທດບັນດາຜູ້ນຳເຮົານຳໂດຍທ່ານ ບຸນຍັງ ວໍລະຈິດ ປະທານປະເທດ, ທ່ານ ທອງລຸນ ສີສຸລິດ ນາຍົກລັດຖະມົນຕີ ແຫ່ງສາທາລະນະລັດ ປະຊາທິປະໄຕ ປະຊາຊົນລາວ, ທ່ານ ພັນຄຳ ວິພາວັນ ຮອງປະທານປະເທດ, ທ່ານ ສະເຫລີມໄຊ ກົມມະສິດ ລັດຖະມົນຕີກະຊວງການຕ່າງປະເທດໄດ້ຕ້ອນຮັບບັນດາທູຕານຸທູດ ແລະ ຜູ້ຕາງໜ້າອົງການຈັດຕັ້ງສາກົນປະຈຳລາວ, ພ້ອມດ້ວຍຄູ່ສົມລົດເຂົ້າອວຍພອນ, ເນື່ອງໃນໂອກາດວັນສະຖາປະນາ ສາທາລະນະລັດ ປະຊາທິປະໄຕ ປະຊາຊົນລາວ ຄົບຮອບ 42 ປີ. ເຊິ່ງ ທ່ານ ຈອນ ໂອເວນ ວິນລຽມ ທູດອາວຸໂສ ໄດ້ຕາງໜ້າໃຫ້ບັນດາທູຕານຸທູດ, ຜູ້ຕາງໜ້າອົງການຈັດຕັ້ງສາກົນປະຈຳລາວ ສະແດງຄວາມຊົມເຊີຍ ຕໍ່ຜົນສຳເລັດໃນຫລາຍດ້ານທີ່ ສປປ ລາວ ຍາດມາໄດ້ໃນພາລະກິດປົກປັກຮັກສາ ແລະ ສ້າງສາພັດທະນາປະເທດຊາດຕະຫລອດໄລຍະ 42 ປີຜ່ານມາ.
ໃນໂອກາດນີ້, ທ່ານປະທານປະເທດ ໄດ້ສະແດງຄວາມປິຕິຍິນດີເປັນຢ່າງຍິ່ງ ທີ່ໄດ້ຕ້ອນຮັບບັນດາທູຕານຸທູດ ແລະ ຜູ້ຕາງໜ້າອົງການຈັດຕັ້ງສາກົນປະຈຳລາວ, ພ້ອມດ້ວຍຄູ່ສົມລົດທີ່ໄດ້ເຂົ້າມາອວຍພອນໄຊອັນປະເສີດດ້ວຍຄວາມຮັກແພງສະໜິດສະໜົມ ແລະ ເຕັມໄປດ້ວຍໄມຕີຈິດມິດຕະພາບມາສູ່ພວກຂ້າພະເຈົ້າກໍຄືປະຊາຊົນລາວທັງຊາດເນື່ອງໃນໂອກາດວັນສະຖາປະນາ ສາທາລະນະລັດ ປະຊາທິປະໄຕ ປະຊາຊົນລາວ ຄົບຮອບ 42 ປີ ແລະ ວັນປີໃໝ່ສາກົນ 2018 ທີ່ຈະມາເຖິງນີ້. ປີ 2017 ແມ່ນປີໜຶ່ງທີ່ມີຄວາມໝາຍສຳຄັນໃນປະຫວັດສາດຂອງຊາດລາວ, ຕະຫລອດໄລຍະເກືອບ 2 ປີ ແຫ່ງການຈັດຕັ້ງຜັນຂະຫຍາຍມະຕິກອງປະຊຸມໃຫຍ່ ຄັ້ງທີ X ຂອງພັກ ແລະ ແຜນພັດທະນາເສດຖະກິດ-ສັງຄົມ 5 ປີ ຄັ້ງທີ VIII, ຄຽງຄູ່ກັນນີ້, ຍັງເປັນປີທີ່ມີຄວາມໝາຍສຳຄັນ ຕໍ່ກັບປະຊາຄົມອາຊຽນ ແລະ ສປປ ລາວ ເຊິ່ງເປັນປີ ຄົບຮອບ 50 ປີ ແຫ່ງການສ້າງຕັ້ງສະມາຄົມບັນດາປະຊາຊາດ ອາຊີຕາເວັນອອກສ່ຽງໃຕ້ ຫລື ອາຊຽນ ແລະ ເປັນປີ ຄົບຮອບ 20 ປີ ທີ່ ສປປ ລາວ ເຂົ້າເປັນສະມາຊິກອາຊຽນ.
ທ່ານປະທານປະເທດໄດ້ຖືໂອກາດນີ້, ຕາງໜ້າພັກ-ລັດຖະບານ ແລະ ປະຊາຊົນລາວທັງຊາດ ສະແດງຄວາມຂອບໃຈຢ່າງຈິງໃຈ ແລະ ຄວາມຮູ້ບຸນຄຸນຢ່າງເລິກເຊິ່ງ ຕໍ່ບັນດາປະເທດເພື່ອມິດ ແລະ ອົງການຈັດຕັ້ງສາກົນຕ່າງໆ ທີ່ໄດ້ໃຫ້ການສະໜັບສະໜູນ ແລະ ຊ່ວຍເຫລືອສປປ ລາວ ໃນການປະຕິບັດພາລະກິດສ້າງສາພັດທະນາປະເທດຊາດ ໃນຕະຫລອດໄລຍະທີ່ຜ່ານມາ.
ທ່ານປະທານປະເທດ ກ່າວຕື່ມວ່າ: ສປປ ລາວ ຍາມໃດກໍຖືເອົາການສົ່ງເສີມການທ່ອງທ່ຽວ ເປັນຂະແໜງການເສດຖະກິດປາຍແຫລມໜຶ່ງທີ່ສຳຄັນ ເພື່ອປະກອບສ່ວນພັດທະນາເສດຖະກິດ-ສັງຄົມ ຂອງປະເທດ, ດຶງດູດນັກທ່ອງທ່ຽວເຂົ້າມາທ່ອງທ່ຽວ ແລະ ຢ້ຽມຢາມ ສປປ ລາວ ຫລາຍຂຶ້ນ. ໃນໂອກາດເປີດປີທ່ອງທ່ຽວລາວ 2018 ນີ້, ທ່ານໄດ້ເຊີນຊວນບັນດາທູຕານຸທູດ, ອົງການຈັດຕັ້ງສາກົນປະຈຳລາວ, ພ້ອມດ້ວຍຍາດຕິພີ່ນ້ອງ ແລະ ໝູ່ເພື່ອນທັງຫລາຍເດີນທາງມາທ່ອງທ່ຽວລາວ ເພື່ອໄດ້ມີໂອກາດມາສຳຜັດກັບບັນຍາກາດ, ເອກະລັກວັດທະນະທຳ ຮີດຄອງປະເພນີ ແລະ ທິວທັດທຳມະຊາດອັນສວຍສົດງົດງາມຂອງ ສປປ ລາວ.